ร้านขนมสุดแสนไฮโซ นำเข้าจากฝรั่งเศส ที่มีแอแคลที่แสนจะโด่งดัง ผ่านมาก็หลายครั้งเห็นเงี๊ยบเงียบ ไม่มีคนเลยก็ไม่ได้ลองทานสักที รอบนี้อ่านรีวิวเพื่อนๆเลยถึงบางอ้อว่า จริงๆมันอร่อยนะ แต่คนกินน้อยเพราะมันแพง

เลยขอลองสักหน่อย เดินเข้าไปในร้านก้าวแรกก็ประทับใจ พนักงานน่ารักเอาใจใส่ แนะนำดีมากๆ เลยค่ะ เสนอขนมที่ฮอตฮิตของร้านให้เลือก ส่วนตัวชอบขนมออกรสเปรี้ยวหวานเลยซื้อแอแคลราสเบอรี่มาลองทาน โดยซื้อกลับบ้าน

ในส่วนของแอแคลแป้งนุ่มไม่มากเท่าไหร่ แป้งยังไม่อร่อย มูสครีมหวานนิดๆ รสแชมเปญลงตัวดีนะเข้ากับราสเบอรี่ที่เคลือบบนแอแคล เวลาทานก็จะมีเม็ดน้ำตาลกรุบกรับเพลินๆ รวมๆอร่อยใช้ได้ แต่ไม่ถึงกับฟินเฟร่อ

การห่อขนมใส่ใจรายละเอียดดีงามมากๆ ใส่มาในกล่องเหมือนของขวัญเลย ถุงกระดาษอลังการมาก แถมใต้ขนมยังมีแท่นใส่เจลเย็นให้ขนมเย็นเซ็ตตัวตลอดเวลา อันนี้ถือว่าใส่ใจดีมากๆ ปลื้มจ๊ะ

ส่วนราคาแล้วแต่แบบค่ะ อันที่สั่งนี่สนนราคาอยู่ที่ชิ้นละ 185 บาทโดยประมาณ แพ๊งแพงแต่ขนมนำเข้าเนอะ โอเคยอมรับได้ อร่อยดีด้วย